Jaan Tepp

Jaan Tepp (sündinud 23. juunil 1966) on eesti majandustegelane, publitsist ja taastuvenergia propageerija.

Ta on töötanud Vabariigi Presidendi Kantselei välisosakonna nõunikuna, seejärel on ta olnud taastuvenergia sektori kõneisik – majandusministeeriumi taastuvenergeetika nõukogu liige, tuuleenergia erialaliidu juht ning Kliima- ja Energiaagentuuri nõukogu aseesimees; praegu jätkab samas valdkonnas tehnoloogiaettevõtjana.

Ta on kirjutanud ühiskonnakriitilisi artikleid ja esseid, pidanud loenguid mitmes kõrgkoolis ja on pikaajaline Raadio 7 kaastööline. Ta on avaldanud ühe filosoofilise traktaadi ja kaks romaani.

Haridustee 
Ta lõpetas 1994. aastal Eesti Humanitaarinstituudi bakalaureusekraadiga teoloogias ja filosoofias. 1995–1996 oli ta kaks semestrit täiendkoolitusel Ameerika Ühendriikides registreeritud Steubenville'i Frantsiskaani Ülikooli programmis Austrias Gamingis ja 1995. aastal aktsepteeriti ta Püha Thomase Pontifikaalülikooli litsentsiaadiks. Samal ajal kohtus ta Vatikanis paavst Johannes Paulus II-ga, kes andis õpinguteks oma õnnistuse. Kuid 1996. aastal oli Tepp perekondlikel põhjustel sunnitud Rooma-õpingud pooleli jätma.

Aastatel 2000–2003 õppis ta Tartu Ülikooli Euroopa Kolledžis rahvusvaheliste suhete eriala magistrantuuris ja kaitses magistrikraadi 14. veebruaril 2003 Euroopa Liidu õiguse, konkurentsipoliitika ja kaubandussuhete valdkonnas (magistritöö "Presidendi roll ja võimalused EL poliitika kujundamise protsessi mõjutamisel parlamentaarse riigikorra puhul: Eesti näide", juhendaja Keit Kasemets).

Töökäik ja ühiskondlik tegevus 
Aastatel 1993–1994 töötas ta Humanitaarinstituudi tegevdirektorina, 1996–2001 aastatel töötas Vabariigi Presidendi kantselei välisosakonna nõunikuna ning 1999. aastal Euroülikooli lektorina. Pärast Presidendi kantseleist lahkumist oli Tepp aastatel 2001–2009 Eesti Tuuleenergia Assotsiatsiooni juhatuse esimees. Ta asutas 2003. aastal Energiasäästubüroo, mis on spetsialiseerunud energiasäästu ja taastuvenergia rakenduste turustamisele, 2007–2009 oli ta KredExi Kliima- ja Energiaagentuuri nõukogu aseesimees, paralleelselt oli aastatel 2002–2008  majandusministeeriumi taastuvenergeetika nõukogu liige ja 2010 aastal käivitas kliimatehnoloogiat eviva ettevõtte Venditehnik OÜ.

Ta oli 2006–2008 Erakonna Eestimaa Rohelised juhatuse liige.

Ta juhib MTÜ Ruu Küla Heakorra Seltsi, mis võitleb kohaliku põlismetsa planeeritava paekivikarjääri vastu.

Raamatud 
2000. aastal kirjastas Ilo teoloogilis-filosoofilise teose "Kurjuse kuningriik. Uurimus kurjusest". "Kurjuse kuningriik" on Tepi iselaadne katse mõista ja näha maailmas eksisteeriva kurjuse fenomeni läbi religioonifilosoofilise prisma. 2017. aastal ilmus Tepilt 400-leheküljeline seiklusromaan "Maria Theresia taaler" – raamat "armastusest ja ebausust ning nähtamatust reaalsusest meie ümber" ja 2023 aastal selle 456-leheküljeline järg: "Meenäppaja".

Viited

Välislingid 
 Jaan Teppi profiil suhtlusvõrgustikus LinkedIn
 Raadio 7: Filter
 Jaan Tepp "Maria Theresia taaler", romaani FB koduleht, 2018
 Jaan Tepp presentation on Green IT seminar, 30. juuni 2016
 Jaan Tepp "Taastuvad energiaallikad ja Euroopa Liit", Riigikogu Toimetised nr 6, 2002
 Jaan Tepp "Eesti presidendi roll europoliitika kujundamisel", Riigikogu Toimetised nr 8, 2003
 "Harnessing Baltic wind" The Baltic Times, Jan 21, 2009
 "Presidendi abiga Euroopasse", Eesti Kirik, 26. märts 2003

Eesti ettevõtjad
Sündinud 1966